東海岸公園

東海岸公園（英文：East Coast Park，馬來話：Taman Pantai Timur，淡米爾文：கிழக்கு கடற்கரை பூங்கா），係新加坡最大嘅公園，喺新加坡東南部海岸，佔地185公頃，由濱海灣一直延伸至勿洛，分為A至H區。其中公園入面嘅沙灘全長7.5公里，沙灘側近有一條全長15公里嘅緩跑徑同一條全長12公里嘅單車徑。另外，公園亦設有燒烤爐、小木屋、美食中心同各種體育活動設施畀人作休憩同各種活動用途。呢個公園亦係新加坡最受歡迎嘅公園之一，每年吸引超過750萬遊客遊覽。另外，東海岸海鮮中心同東海岸人工湖美食村每年亦吸引好多遊客去嗰度食嘢。 東海岸公園分咗8個區域，由A至H。其中，公園邊緣嘅A、G、H區域相封少人，而主要設施同景點都喺較受歡迎嘅區域，由B至F。 歷史 20世紀70年代，政府喺東海岸一帶填海。填完海之後，喺新海岸線起東海岸公園同人造沙灘。 主要設施 LilliPutt 室內迷你哥爾夫 LilliPutt 室內迷你哥爾夫（LilliPutt Indoor Mini Golf）係全新加坡第一個室內迷你哥爾夫球場，喺東海岸嘅Playground @ Big Splash擁有930平方米設施。沿住18洞互動式迷你哥爾夫球道擊球，每一個洞都有獨特嘅視聽效果，場內亦放咗新加坡標誌性建築嘅微縮模型。 360度鋼索滑水公園 360度鋼索滑水公園（Ski360° Cable Ski）係新加坡第一個鋼索滑水樂園，喺公園E區，提供鋼索滑水同鋼索滑板運動，以架空鋼索為動力取代傳統嘅遊艇，環繞瀉湖作逆時針旋轉，佢嘅運行速度可以去到比賽緊嘅船速。 極限滑輪公園 極限滑輪公園（Xtreme Skatepark）係新加坡第一個按照國際比賽標準建設嘅滑輪公園，由國家公園局及社會發展、青年及體育部聯合發展，佢喺公園嘅E區同F區之間，目標係畀新加坡以至周邊地區嘅極限運動愛好者展示佢哋技能。 勿洛碼頭 勿洛碼頭（Bedok Jetty）係新加坡最長嘅釣魚碼頭，全長250米，喺公園A區。 國家帆船中心 國家帆船中心佔地大約2.4公頃，喺1999年開始對外開放，舉辦過唔少帆船比賽，包括2010年夏季青年奧林匹克運動會帆船項目，中心入面配有大量船舶停泊區，附近有行政大樓、多功能運動體育館同大禮堂等。 Marine Cove Marine Cove（以前叫 East Coast Recreation Centre）係一幢綜合建築，喺公園C區，以前嗰度有好多café、餐廳同酒吧。喺行人通道嘅中間仲放有一個細型紀念噴泉。具有特色係麥當勞餐廳，設有drive-thru同一個「skate-thru」櫃檯。但係佢喺2012年3月18號刪咗，以配合嗰區重建。 食肆 東海岸海鮮中心 東海岸海鮮中心（East Coast Seafood Centre）喺公園D區同E區之間，同東海岸公園同時開幕，嗰度有8間海鮮餐廳，包括幾間當地出名嘅海鮮餐廳、珍寶海鮮等。海鮮中心主要供應當地特色美食，例如辣椒蟹，黑胡椒蟹同炒麵。2005年，海鮮中心進行咗升級工程，裝修成一個現代化嘅海鮮中心同提供一個更好嘅環境同設施改善。 時至今日，海鮮中心已經成為遊客同當地人嘅熱門餐飲點，喺晚飯時間成日爆滿。由於大部分餐枱都放喺室外，食客可以喺食飯時欣賞新加坡東海岸景色。 東海岸人工湖美食村 東海岸人工湖美食村（East Coast Lagoon Food Village）近東海岸潟湖，係新加坡唯一擁有海景嘅小販熟食中心，位於公園E區。美食村主要售賣燒烤海鮮而出名。 交通 每逢星期六、日同公眾假期，新捷運會開出401號巴士來往東海岸公園各區，勿洛地鐵站同馬林百列。而喺平日，市民亦可以搭途經馬林百列路嘅巴士去百匯廣場站沿行人隧道前往公園。另外，公園一共有20個停車場，畀揸車人士停泊。 行人隧道同行人天橋 沿住東海岸嘅住宅區附近有一條行人隧道或者行人天橋，通去公路對面嘅住宅區，通道位置如下： B區 通去加東公園（Katong Park） 通去梅爾道（Meyer Road） 通往Amber Garden C區 通去馬林百列寶龍坊（Marine Parade Promande） 通去馬林台（Marine Terrace） 通去實乞納公園（Siglap Park） E區 通去Lagoon View 通去海柏公園（Bayshore） G區 通去勿洛公園（Bedok Park） 水土流失問題 2006年3月5號，根據媒體報導，公園某啲區域有塌陷，造成水土流失問題，一啲建築亦受到海平面上升所影響。當局認為主要原因之一係全球暖化導致海平面升高。 參考 出面網頁 National Parks Board, Singapore 東海岸公園